Taraba, Tomáš, poslanec NR SR (2020-04-29):
Ďakujem za slovo, pán podpredseda. Sme už na konci diskusie o programovom vyhlásení vlády a myslím si, že zaznelo už všetko podstatné. Koalícia úplne prirodzene a logicky programové vyhlásenie nielenže obhajuje, ale je presvedčená o tom, že ho napísala najlepšie, ako vie. Je to plné vízií; s tými víziami sa nedá nesúhlasiť z veľkej časti. Sú tam dobré nápady, sú tam nápady, ktoré pomôžu Slovensku v rôznych oblastiach. Keď ste prišli a prezentovali tento dokument, mal som taký pocit, že sa kladie dôraz na to, že aký má rozsah. Ja si myslím, že ten rozsah netreba komentovať, pretože aj pri písaní diplomovej práce sa vždy dáva nejaký limit na rozsah, pretože veľmi často rozsah ide na úkor kvality. Ale to, čo bolo ešte predtým dôležité, že pán premiér tu z tohoto miesta povedal, že vaša vláda bude rozprávať pravdu, aj keď nebude populárna. A to, čo mi v tom programovom vyhlásení hlavne chýba, že v skutočnosti dnes tá pravda je taká, že ju nepoznáme nikto, nepoznáte ju ani vy z pohľadu hospodárstva a ekonomických dopadov, k ktorým smerujeme. V roku 2008, keď bola ekonomická kríza, ktorú cítil úplne každý na Slovensku, v každom segmente, kde žil, tak prepad hospodárstva bol päť percent. Dnes sa očakáva, že prepad hospodárstva bude minimálne 10 %, dokonca hovorí sa o pätnástich percentách. Už z tohoto vyplýva logicky, že nie je úplne možné, že v čase takéhoto obrovského prepadu sa baviť o tom, že bude na Slovensku o dva roky vyrovnaný rozpočet, že pôjdu, že pôjde zadlženie dole, že budú kapacity, finančné kapacity na realizovanie takto rozsiahleho projektu. Ale čím viac sa z neho podarí, tým to bude pre Slovensko lepšie. Veľmi často sme atakovaní z opozície. Ja osobne nerozumiem prečo, pán Kollár keby neodišiel, by som sa ho chcel spýtať, on pred chvíľou povedal vetu, že moja strana by nemala existovať. Ja som predseda Kresťanskej demokracie – Život a prosperita a ja absolútne nerozumiem, prečo moja strana by nemala existovať, keď my v programovom vyhlá... vo vlastných stanovách máme len dve veci, ktoré nemá ani jedna strana, a to je absolútnu úctu k životu a na druhej strane máme tam slovo prosperita, pretože len tam, kde je život, kde sa chráni život, tam môže byť prosperita. To znamená, že mali by sme akcentovať teraz aj ten rozmer, ktorý tu spomenutý nebol. Ja si myslím, že všetci tu pri každých faktických poznámkach na adresu ĽSNS spomínate históriu, ochranu životu a tak ďalej. My keď sme išli do spolupráce v novembri, že budeme kandidovať za ĽSNS, tak sme jednoznačne si dohodli podmienku, že nikdy nebudeme na tejto kandidátke za predpokladu, že zaznie čokoľvek, čo by bolo proti ochrane života, čo by popieralo či už holokaust, či by popieralo akékoľvek traumy minulosti. A preto bez ohľadu na to, kto tu je akého vierovyznania, je dôležité si uvedomiť, že chránime život a na Slovensku prebieha práve genocída, ktorá už tu prebieha 30 rokov, vlastného obyvateľstva, a tá genocída sa týka tých, ktorí nemajú na právnikov, ktorí nemajú, ktorí nemajú kontakty na médiá, ktorí nemajú poväčšine ani politikov, a to sú počaté deti, ktoré nikomu nič nespravili. Je to obrovská trauma na našom obyvateľstve a chcel by som vás poprosiť v tejto rovine, pretože je tu možno najväčšie zastúpenie kresťanských aktivistov aj v klube OĽANO a v ostatných, aby ste prišli relatívne urýchlene s touto agendou. Prečo hovorím vy a prečo urýchlene. Po prvé, vy z toho dôvodu, že už v minulosti bol parlament veľmi rozhorčený, že kotlebovci predložili zákon na ochranu života. Chceli ste ich predbehnúť, prišli sem iné návrhy, tie neprešli tak či tak, preto príďte s návrhom, ktorý jednoducho vo vašich radoch dá istotu, že niečo prejde. Už sme tu riešili zákon na pozastavenie recyklácie plastových fliaš, bola tu, bola tu agenda ohľadom azbestu. To znamená, ak si pozrieme všetky opatrenia, dodnes približne 4 mld. eur bude stáť táto karanténa, ktorú ste naordinovali slovenským živnostníkom, podnikateľom, ľuďom a doposiaľ zomrelo asi 19 ľudí, myslím, ak sú tie čísla k dnešnému dňu správne. Takže pri úplne jednoduchej matematike, zatiaľ sme na úrovni približne 200 mil. euro za jeden ľudský život. To je presne, 20 ľudí zomrie na Slovensku denne a z tohoto dôvodu, ak toto necíti niekto ako eminentnú, naliehavú okolnosť, ktorú treba riešiť, samozrejme, že sú tam ekonomické opatrenia, sú tam opatrenia na podporu justície a tak ďalej, to je všetko v poriadku. Ale keď tu vystúpil pán Šeliga, povedal, ak by sa tejto vláde nepodarilo nič iné iba vymenovať nového generálneho prokurátora, tak bude úspešná, tak chcel by som povedať, že už za tých 30 rokov sa tu otočilo množstvo kresťanských politikov, mali prístup rôzny, jeden povedal, že treba vystavať diaľnice a vtedy bude úspešný, druhý proste reformovať Zákonník práce a bude úspešný. Nebudete úspešní, pokiaľ sa nepohne v tejto oblasti. Či budete mať generálneho prokurátora takého alebo onakého, či tu zavediete detektor lži na policajného prezidenta, ale na vlastných ministrov nie, to sú všetko parciálne veci, pokiaľ odídete o štyri roky odtiaľto, či už individuálne, alebo niektorí možno ako politické strany s tým, že pre tieto počaté deti nič nespravíte. A preto za mňa a verím, že aj za mojich kolegov Filipa a Štefana Kuffu, ako aj za ostatných v poslaneckom klube s istotou vám môžem povedať, naše hlasy máte k dispozícii. Príďte s tou iniciatívou, aby ste nemohli povedať, že my ideme vytĺkať z toho politický kapitál, ale na druhej strane úplne transparentne hovoríme, nebudeme čakať dlho a ak sa nerozhýbete, ak sa nerozhýbu kresťanskí aktivisti, ak sa nerozhýbe pán minister zdravotníctva, ktorý v minulosti niečo predkladal, aj keď to nebolo nič svetoborné, tak jednoducho s tým prídeme potom my. Preto na záver by som vám chcel povedať, prajem vám, aby ste boli úspešní, pretože veľa z tých bodov stojí za podporu. Až keď individuálne sa budeme pozerať na tie zákony, tak samozrejme, že vtedy ich budeme či pripomienkovať, či namietať, či meniť. Už to bude na vás, že či od nás niečo si zoberiete alebo nie, ale chceme, aby Slovensko úspešné bolo. To znamená, dnes riadite krajinu, Slovensko vy, takže prajem vám úspech v tom zmysle, aby Slováci cítili podporu, že Slovenská republika za nimi stojí práve v čase tejto bezprecedentnej krízy, ktorú dnes ani jeden z nás nevie odhadnúť, kde skončí. Ja si myslím, že tieto sľuby, ktoré v tom programovom vyhlásení sú, sú absolútne nadnesené, proste takmer nerealizovateľné, ale čím viac pozitívnych vecí sa presadí najmä v sociálnej oblasti a v oblasti podpory rodín, tak tým budeme všetci radšej. A našu podporu mať budete. Všetko dobré, ďakujem pekne.